’n Griekse Liefde: Club Mykonos Langebaan | West Coast Way
Home / ’n Griekse Lekker: Club Mykonos Langebaan
’n Griekse Lekker: Club Mykonos Langebaan
Voor my lê die blou arms van die Atlantiese Oseaan uitgestrek terwyl die branders saggies “Welkom hier” uitspoel op die wit sand.
Ek is op die foon met ‘n dame van Club Mykonos besig om ‘n vinnige reisplain uit te werk vir my kuier in Langebaan, maar val skoon oor my eie woorde soos die vreedsaamheid my insluk.
“Jammer”, sê ek vir haar toe ek vir die soveelste keer haar naam vergeet, “maar die rustigheid is oorweldigend”.
“Dit is die Weskus. Welkom”.
Dit is die Weskus – vier woorde – self-verduidelikend, voldoende en waar.
Club Mykonos is ongeveer ‘n uur en ‘n koffiestop van die Moederstad en geleë op West Coast Way roetes wat die Wekuslandskappe en liplekker disse beklemtoon, die Tractor Route en die Foodie Route; naby genoeg vir ‘n kort en vinnige uitspan en ontsnap, maar steeds ver genoeg dat dit voel soos ‘n ordentlike wegbreek in ‘n ander omgewing.
Soos die lae van ‘n ‘sherbet gevulde’ suigstokkie proe jy die lekker van Club Mykonos; elke lek is ‘n nuwe ontdekking, elke smaak is uniek.
Hier vind jy ‘n stukkie van Griekeland, ‘n dorpie geklee in wit teen die heuwel met gangetjies hier en trappies daar terwyl die helder kleure van vensterhortjies troon in blou, geel en groen. Die selfsorgeenhede is huislik; kompleet met kombuis, sitkamer en braaiarea, en dan natuurlik, die balkon waar die skoene uitgeskop word terwyl jy die turkoois water van die stille Atlantiese Oseaan jou nader wink.
Nog ‘n suigstokkie-lagie; nog ‘n kleur, nog ‘n smaak.
Kinders skaterlag soos hul van die branders weg hardloop, op die gras speel tieners ‘n rondte skaak op die massiewe buitebaan, ‘n paartjie stap hand-aan-hand romanties langs die strand, iemand bokkombraai hulself in die son en in die verte is daar ‘n vrolike bohaai by die swembad met speletjies, musiek en uitdagings vir oud en jonk. Bote rits op en af en terwyl ander dobberend lê in die marina, zoem ‘n jetski verby wat wit branderstrepe agterna los.
Die restaurante in en om Club Mykonos sê, “kom honger” en spyskaarte spog met Weskusdisse tot Mediterreense happies, die een plek so uniek soos die ander met ‘n enig-in-hul-soort tipe uitsig en atmosfeer van Bouzouki Restaurant tot Boesmanland Plaaskombuis waar die meermin al vir jare wag hou, Marc’s Beach Bar wat op die strand geleë en dan is daar ook natuurlik die casino se Black Pearl restaurant.
En dan, net voor die nag inskop met al sy vermaaklikhede, sak die son en die Weskusglorie en –prag staar jou reguit in die oë; wolke baljaar in oranje strepe, ‘n seëvoel in vlug kwê neffens jou oor en op die horison sak die dag in ‘n oogwink weg voor die hemelruim begin ophelder met skitterende spikkels.
Dit is die Weskus.
En dit is genoeg.
Mykonos Langebaan se Doendinge
Koel af in die see of die swembad.
Toets jou geluk by die casino.
Jaag resies met ‘n aftandbeheerde karretjie.
Gaan op ‘n Segway Toer.
Geniet die uitsig oor die see vanaf ‘n vierwiel-motorfiets.
Bederf jouself met ‘n spa-behandeling.
Vaar op die see met Elite Charters.
Koop ‘n ietsie vir die klerekas.
Gaan ‘n bietjie verder
Club Mykonos is perfek geleë om as ‘n basis te dien vir ‘n Weskus-ontdekking en daar is meer as net ‘n handjievol dinge om te doen wat jy binne 20-60 minute kan bereik per motor.
Besoek gerus !Khwa Ttu San, Weskus Nasionale Park, Darling (van Darling Brew tot Darling Sweet), Weskus Fossiel Park, Thali Thali Game Lodge en Mamre.
Located on the West Coast Way Tractor & Foodie Route:
Explore Langebaan Lagoon from Club Mykonos with Elite Charters: